अगाडि आए शुक्र
धरानस्थित गल्फ कोर्समा जारी सूर्य नेपाल इस्टर्न ओपनको दोस्रो दिन नेपाल नम्बर एक शुक्रबहादुर राई ४ स्ट्रोकको अग्रता बनाउन सफल भएका छन् । सूर्य नेपाल गल्फको यो सिजनको दोस्रो प्रतियोगिता हो ।
सुनसरी — धरानस्थित गल्फ कोर्समा जारी सूर्य नेपाल इस्टर्न ओपनको दोस्रो दिन नेपाल नम्बर एक शुक्रबहादुर राई ४ स्ट्रोकको अग्रता बनाउन सफल भएका छन् । सूर्य नेपाल गल्फको यो सिजनको दोस्रो प्रतियोगिता हो । शुक्रले बोगीरहित ६ अन्डर ६४ को कार्ड तयार पार्दै समग्रमा १० अन्डर १ सय ३० को सानदार स्कोर बनाए । ३६ होल समाप्तिमा अग्रता बनाउने क्रममा उनले ४ अन्डर ३२ मा फ्रन्टनाइन खेले । पहिलो चार होलमा पार बचाएका उनले पाँचौं, छैटौं, सातौं र नवौं होलमा बर्डी प्रहार गरे । यसपछि उनले १२ र १५ औं होलको बर्डीको मदतमा ब्याकनाइन २ अन्डर ३२ मा पूरा गरे । पार ७० को धरान गल्फ क्लबको कोर्समा उनले पहिलो दिनका लिडर नीरज तामाङलाई ४ स्ट्रोकले पछि पार्न सफल भए । नीरजले १ अन्डर ६९ खेल्दै समग्रमा ६ अन्डर १ सय ३४ स्कोर जोडे । नीरजले फ्रन्टनाइन २ अन्डर ३४ मा र ब्याकनाइन १ ओभर ३५ मा सकाए । फ्रन्टनाइनको तेस्रो, पाँचौं र सातौं होलमा बर्डी प्रहार गरेका नीरजले चौंथो र १३ औं होलमा एक–एक शट खेर फाले । सञ्जय लामाले इभन पार ७० खेल्दै ४ अन्डर १ सय ३६ सहित तेस्रो स्थानमा बुधबारको खेल सकाए भने भुवन नगरकोटी इभन पार ७० मा सकाउँदा कुल ३ अन्डर १ सय ३७ स्कोरसहित चौथो स्थानमा रहे । सञ्जयले फ्रन्टनाइन १ ओभर ३७ मा सके । उनले चौथों र सातौं होलमा बोगी खेल्दा पाँचौं होलमा बर्डी प्रहार गरे । ब्याकनाइन १ अन्डर ३३ मा सकाउने क्रममा १०, १५ र १६ औं होलमा बर्डीको सफलता प्राप्त गर्दा ११ र १५ औं होलमा एक–एक शट गुमाए । एमेच्योर गल्फर राजकुमार राई ३ अन्डर ६७ को स्कोरमा समग्रमा २ अन्डर १ सय ३८ को नतिजामा पांँचौं स्थानमा रहे । दोस्रो दिन ४ अन्डर ६६ को उम्दा प्रदर्शन गरेका धनबहादुर थापा समग्रमा १ अन्डर १ सय ३९ सहित छैटौं स्थानमा उक्लिए ।‌ जयराम श्रेष्ठले १ ओभर ७१ को स्कोर कार्ड बनाउँदा कुल १ ओभर १ सय ४१ सहित सातौं स्थानमा रहे ।  इभन पार ७० खेलेका रामे मगर कुल १ सय ४२ स्कोरसहित आठौं स्थानमा रहँदा १ ओभर ७१ खेलेका दिनेश प्रजापति र सूर्यप्रसाद शर्मा १ सय ४३ स्कोरसहित संयुक्त नवौं स्थानमा छन् । राजकुमारले युवराज भुजेललाई ६ स्ट्रोकले पछि पारेका छन् । युवराजले १ ओभर ७१ को स्कोरमा स्थानीय प्रो बलभद्र राईसँग ११ औं स्थान बाँडे । व्यावसायिकतर्फ दीपक मगर, भुवनकुमार रोक्का, दीपक आचार्य, टंकबहादुर कार्की, रमेश अधिकारी, सविन सापकोटा, थामबहादुर राई, रवि खड्का, दलबहादुर लामा, कमल तामाङ र पशुपति शर्माले‌ अन्तिम १८ होलका स्थान पक्का गरे । 